
De viktigste personene i Mormors arv

Eikegården

Alva Saga Nygaard – Selja og Olais datter, 18 år

Live Nygaard – 22 år

Selja Saga Nygaard

Olai Nygaard

Olav og Halvor – Selja og Olais tvilling-sønner – 19 år

Johanne og Annelise – tjenestejenter

 

Brastad herregård

Sverre Backe

Elsa Backe

Anders Marelius – sønn, 18 år

Elisabeth – datter, 16 år

Caroline – datter, 14 år

 

Øvrige

Leonard – husmannssønn, 20 år

Belinda – husmannsdatter, 18 år

Anna og Thomas med barna Alfred, Eva Johanne, David og Iselin på Smedstua

Amalie – Seljas venninne, på prestegården. Gift, med tre barn

Peder og Kristine på Kristinelund med barna Tor Gabriel og Lill-Amalie

Anton Vilhelmsen – skiktmester ved gruvene og Eva Johannes forlovede

Doktor Jonathan Meyer

Emine – husmannskone under Eikegården, gift med Kristoffer. Barna Lise (4) og Tulla (10 mnd)


Slik sluttet forrige bok:

Alva hadde ikke tid til å beundre dagen. Hun red gjennom kjøpstaden og kom ned til havna, hvor det lå mange skuter fortøyd. Der nede stanset hun Faks på bryggekanten og så ut på skutene. Hun lette med blikket til hun gjenkjente et navn. Sjøjomfruen, het skuta Anders Marelius skulle reise med. Det var den rette. Sjømennene bar kasser og tønner opp landgangen, og det sto allerede mange på dekk. Hun klarte ikke å se om Anders Marelius eller doktor Meyer var blant dem, men hun tok seg heller ikke tid til å lete etter dem.

– Det er den skuta jeg skal med, sa Alva til Faks og klappet ham på halsen. – Da må jeg skynde meg å finne noen på hestemarkedet som kan love meg å få deg trygt hjem! Hun snudde Faks raskt og satte i trav mot hestemarkedet. Det lå litt lenger inn i kjøpstaden og grenset mot engene på baksiden av alle husene. Hun følte hjertet banke i brystet nå, for alt tok tid, tid hun ikke hadde.

Heldigvis så hun en mann hun kjente igjen med det samme hun kom frem, en mann hun visste at faren pleide å handle med og som var til å stole på. Han kjente igjen henne også.

– God morgen, frøken Alva! hilste han. – Det var da tidlig på i dag. Hvor har du gjort av far din?

– God morgen, Sivert, hilste Alva andpustent. – Jeg kommer alene i dag, og jeg har ikke tid til å forklare. Men jeg må spørre deg om du kan få Faks hjem til Eikegården for meg? Eller ha ham her til jeg kommer tilbake?

Sivert så overrasket på henne. – Eikegården vet jeg ikke hvor ligger, frøken Alva, og jeg kan ikke bare reise fra alle hestene mine. Men jeg kan saktens ha Faks her en stund, men …

– Tusen takk! svarte Alva fort og hoppet ned fra Faks. – Far betaler deg neste gang han kommer!

– Men hvor lenge blir du borte? Sivert klødde seg i hodet.

– Jeg er ikke helt sikker, svarte hun og så fortvilet på ham. – Kanskje en måned? Vær så snill og si at det går bra. Jeg kommer og henter ham.

– Ja da, jeg skal nok passe på ham i en måned, men …

– Tusen takk, Sivert! ropte Alva og sprang av sted. Hun visste at Sivert ville passe godt på Faks, og hun hadde virkelig ikke tid til å vente.

Veien tilbake til havna var lengre nå som hun måtte løpe på egne bein, og det tok en stund før hun heseblesende nådde frem. Den lille sekken hun hadde tatt med seg, dunket mot ryggen for hvert skritt, og hun var sjeleglad for at hun ikke hadde pakket med seg mye. Men da hun kom frem til havna hvor Sjøjomfruen hadde ligget, sank hjertet i brystet. Skuta hadde allerede kastet loss, og var nå et stykke utpå fjorden.

– Stans! ropte hun. – Jeg skal være med!

Skuta fortsatte tungt fremover. Hun så sjømennene jobbe med seilene.

– Stans! ropte hun igjen, men naturligvis snudde den ikke.

Alva knyttet nevene og bet tennene hardt sammen. Det var jo dette hun skulle. Dette hun ville og måtte. Som hun nå hadde forstått at mormoren Una ville at hun skulle gjøre.

Men hun hadde kommet for sent.

